Realokácia finančných prostriedkov v rámci Sektorového operačného programu Ľudské zdroje

Predkladaný materiál bol vypracovaný na základe potreby úprav finančných plánov v rámci Sektorového operačného programu Ľudské zdroje (ďalej len „SOP ĽZ“).

Jednou z najdôležitejších úloh Ministerstva školstva SR ako sprostredkovateľského orgánu pod riadiacim orgánom pre SOP ĽZ (ďalej len „SORO SOP ĽZ) je zabezpečiť efektívne a plynulé kontrahovanie a čerpanie finančných prostriedkov v rámci pridelených opatrení priority č.  3 Zvýšenie kvalifikačného potenciálu a adaptability zamestnancov a osôb vstupujúcich na trh práce.  Z toho vyplýva cieľ dosiahnuť čo najvyššiu mieru kontrahovania (zazmluvnenia) finančnej alokácie určenej na vybrané opatrenia priority č. 3. Konkrétne ide o opatrenia:

3.1             Prispôsobenie odbornej prípravy  a  vzdelávania  požiadavkám spoločnosti založenej na vedomostiach
3.2 	Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov (spoločné opatrenie spolu s Riadiacim orgánom pre SOP ĽZ)
3.3    	Rozvoj poradenstva o povolaniach a zamestnaniach a systémov na predvídanie zmien   kvalifikačných potrieb trhu práce 

Pri zohľadnení miery kontrahovania a finančného objemu schválených (ešte nenakontrahovaných) projektov týchto opatrení, zostávajú disponibilné zdroje v rámci opatrenia 3. 1. Prispôsobenie odbornej prípravy  a  vzdelávania  požiadavkám spoločnosti založenej na vedomostiach.

Vzhľadom na prípravu realizácie “Národného projektu vzdelávania záujemcov o prácu v inštitúciách Európskej únie“ v zmysle bodu B. 2. a  B. 3. uznesenia vlády SR č. 704/2006 z 30. augusta 2006 v rámci časti opatrenia 3. 2 Zvýšenie rozsahu, zlepšenie a širšie poskytovanie ďalšieho vzdelávania s cieľom zlepšiť kvalifikáciu a adaptabilitu zamestnancov, ktoré pripadá SORO SOP ĽZ, a skutočnosti, že pre uvedené opatrenie už nie sú k dispozícii prostriedky na schválenie ďalších žiadostí o poskytnutie nenávratného finančného príspevku, Ministerstvo školstva SR navrhlo realizovať nasledovnú realokáciu finančných prostriedkov v rámci priority č. 3 vo finančných plánoch SOP ĽZ:
z opatrenia 3.1 do opatrenia 3.2		    1 000 000,- EUR
z toho podiel:
EÚ zdroje: 					       750 000,- EUR, 
národné verejné zdroje (štátny rozpočet): 	       250 000,- EUR.

Zvyšnú časť finančných prostriedkov potrebných na implementáciu uvedeného projektu zabezpečí v zmysle úlohy B.2. uznesenia vlády č. 704/2006 z 30. augusta 2006 Ministerstvo práce sociálnych vecí a rodiny SR (Riadiaci orgán pre SOP Ľudské zdroje) zo svojej finančnej alokácie na opatrenie 3.2. Uvedený projekt bude realizovaný prostredníctvom príspevkovej organizácie Ministerstva školstva SR.

Uvedená realokácia finančných prostriedkov nemá vplyv na zmenu nárokov na štátny rozpočet, nakoľko ide o presun finančných prostriedkov (zdroje ESF vrátane zdrojov štátneho rozpočtu určeného na spolufinancovanie) medzi opatreniami s rovnakou intenzitou pomoci vo vzťahu k celkovým verejným zdrojom (75 : 25).

V prílohe č. 1 sa nachádza úprava finančného plánu SOP ĽZ podľa opatrení na roky 2004 – 2006 v EUR s uvedením pôvodného a nového znenia. Nakoľko realokáciu je možné vykonať len pre záväzky platné na aktuálny a nasledujúce roky (nemožnosť retrospektívnej alokácie) všetky zmeny vo finančnom pláne boli vykonané vo finančnom pláne pre rok 2006.  

Pri navrhovaní úprav finančných plánov sa vychádzalo  predovšetkým z nasledujúcich skutočností:

•	z Koncepcie financovania projektov podporovaných zo štrukturálnych fondov na roky 2004 – 2006 schválenej vládou SR uznesením č. 254/2005;
•	zo skutočnosti, že realokácie medzi jednotlivými rozpočtovými záväzkami nie je možné robiť retroaktívne.

Uvedená úprava finančného plánu bola schválená Monitorovacím výborom pre Sektorový operačný program Ľudské zdroje dňa 6. decembra 2006.